Nous Thiebaul dit Vannerret, clerc, Renaudin dit Bernart, Pierre dit de la Rauière et Girart dit Petit Valet, à ce temps proudomes et escheuins de la ville et communaltey d’Arbois, façons sauoir à touz que comme [F° xxiij, v°] discorde et controuersie fut mehue et espérée de mouoir entre nous, en non de nous et de toute la communaltey d’Arbois, d’une part, et Jehannins le Betoux Girard dit d’Arèche, Justo filz cay en arrier Vuillemot dit d’Axouille et Vuillmin dit Pelocart, de Manay, à ce temps proudomes et escheuins de Ménay, en non de lour et de toute la communaltey de Ménay, d’autre part, sus ce que nous, en non de la dicte communaltey d’Arbois, leurs demandoiens que paiessiens, baillasseins et deleurasseins, en non de lours et de ladicte communaltey de Ménay, de la reffection et ouraiges fait ès murs du bourg d’Arbois, que furent reffait l’année de la garre de monss. le duc de Bourgoigne et de monss. Jehan de Chalon, tanque à la some de cinquante solz de gros tornois, le gros tornois d’argent comptez pour on denier, quar tant lour en pouhoit bien appertenir et auenir de la dicte mission faicte ès diz murs, les dit prodomes de Ménay, en non de lours et de lours dicte communaltey, disant au contraire per plusors raisons qui disoient et proposoient à contraire et contre les diz proudomes d’Arbois. Et sur ce acort est eheu entre les dictes parties per monss. Guillame le Galois Dalley, cheualiers et gardiens pour monss. le conte de Flandres en sa terre de Bourgoigne, à ce temps, per frère Renaut de Prussellier, priour d’Arbois, per maistre Humbert le Chappuset, Aymonet de Cerdon, à ce temps prouost d’Arbois, Renaut de Mion et monss. Estienne du Perier, curez de Ménay, en la manière que s’ensuet. C’est assauoir [F° xxiiij, r°] que lidit proudomes et escheuins de Ménay, pour lours et pour lours dicte communaltey, paieront à nous diz proudomes et escheuins d’Arbois, en non de nous et de nostre dicte communaltey d’Arbois, des dictes missions faites ès diz murs, siex liures d’estevenans; et pour tant nous li deuant dit prodomes et escheuins d’Arbois avons quictez et quictons, pour nous et pour nostre dite communaltey, les diz prodomes et escheuins de Ménay et lours dicte communaltey des dictes missions, per tel manière que deis ores en auant, per tout le temps auenir, li dit proudomes de Ménay ne seront tenuz de paier de nulles missions que li dit prodomes d’Arbois fehisseins pour ladicte reffection des dit murs d’Arbois, se la missions que seroit faicte ès dit murs ne montoit plus de dix liures d’estevenans; et se la mission faite ès dit murs montoit plux de dix liures d’estevenans, li dit prodomes de Ménay et la communaltey dudit lieuf seront tenuz de paier ce que lour en appertendrat ou deurat appartenir; en tel menière que à faire les dictes missions liz prodomes d’Arbois seront tenuz de appeler avoic lours pour veoir faire la dicte mission vng ou doux des proudomes et escheuins de Ménay, et se il ne les appelloient, il ne seront tenuz de riens paier de la dicte mission. Et pour tant li dit proudomes et escheuins de Ménay et lour dicte communaltey seront quictes de toutes autres missions et communes que li dit proudomes et escheuins feront pour le temps auenir Arbois ou autre part ou geteroient entre lours, et de toutes [F° xxiiij, v°] courvées appertenant à la dicte communaltey d’Arbois, exceptez missions, se faites estoient, des communes, des bois et pastoraiges d’Arbois ou de Ménay, desquelx missions li dit prodomes de Ménay et lours dicte communaltey seront tenuz de paier ce que lour en deurat appartenir. Lequel acort dit et pronunciez per les dessus dit, li diz proudomes et escheuins d’Arbois et de Ménay, en non de lour et de lour dicte communaltey, ont acourdez et si sunt consentiz et promis tenir, nous li diz proudomes d’Arbois et de Ménay per nous soiremenz de nouz corps pour ce jurez sur saint euuangiles, sen venir à contraire. En tesmonaige de laquel chouse nous hauons requis et fait mectre en ces présentes lectres le seel de nostre chiers et redoubtey signour monss. le conte de Flandres duquel l’on vse en Arbois; ensamble lequel seel nous avons requis et fait mectre en ces lettres le seel dudit monss. Guillame Galois, gardiens pour nostre dit seignour. Et nous Guillame dessus dit, à la preire et requeste des deuant dit proudomes d’Arbois et de Ménay, avons mis nostre seel pendant en ces présentes lectres, ensamble le seel de nostre dit seignour. Ce que fut fait présent Nycholaux de Laye, Humbert de Cromary, Huguenin du Champ, clers, et plusours autres, le venredi apprès Penthecoste, l’an de grâce corrant mil trois cent trente et nuef.